/* KOM/2011/0434 v konečnom znení */ SPRÁVA KOMISIE EURÓPSKEMU PARLAMENTU A RADE o vykonávaní nariadenia Európskeho parlamentu a Rady (ES) č. 1552/2005 o štatistike týkajúcej sa odborného vzdelávania v podnikoch





SPRÁVA KOMISIE EURÓPSKEMU PARLAMENTU A RADE o vykonávaní nariadenia Európskeho parlamentu a Rady (ES) č. 1552/2005 o štatistike týkajúcej sa odborného vzdelávania v podnikoch ÚVOD Predkladaná správa je prvou správou, ktorú má Komisia predložiť podľa článku 12 nariadenia Európskeho parlamentu a rady (ES) č. 1552/2005 zo 7. septembra 2005 o štatistike týkajúcej sa odborného vzdelávania v podnikoch[1]. Táto správa informuje o pokroku členských štátov a Nórska (ďalej len „zúčastnené krajiny“[2]), pokiaľ ide o ustanovenia nariadenia (ES) č. 1552/2005 a vykonávacieho nariadenia (ES) č. 198/2006 z 3. februára 2006[3]. Správu schválil Výbor pre európsky štatistický systém (ďalej len „VEŠS“). Obsah správy vychádza zo správ o kvalite, z údajov a iných informácií získaných od dotknutých krajín a z analýz vnútroštátnych dotazníkov zaslaných podnikom, keďže vo všetkých zúčastnených krajinách boli prostredníctvom výberových prieskumov o ďalšom odbornom vzdelávaní (ďalej len „výberové prieskumy“) sprístupnené harmonizované štatistiky týkajúce sa odborného vzdelávania v podnikoch. HLAVNÉ BODY V oddiele 2.1 sú opísané referenčné údaje pre túto správu a pravidelnosť uskutočňovania výberových prieskumov. Dokladuje vykonávanie článku 10 ods. 2 a 3 nariadenia (ES) č. 1552/2005. Všetky ostatné články nariadenia sú preskúmané v oddieloch 2.2 až 2.6, a to: - články 3, 8, článok 9 ods. 1 o údajoch určených na zber a postupe prieskumu (oddiel 2.2), - články 2, 4, 5 a 6 o rozsahu štatistík a štatistických jednotkách (oddiel 2.3), - články 6, 7, článok 10 ods. 1 a článok 11 ods. 1 o zdrojoch údajov a charakteristike prieskumu (oddiel 2.4), - článok 9 ods. 2 a 4 a článok 11 o kvalite a prenose údajov (oddiel 2.5), - článok 15 o financovaní zberu údajov (oddiel 2.6), - článok 9 ods. 3 a článok 12, pokiaľ ide o hlavné problémy pri implementácii, ktoré sa zistili v prieskume (oddiel 2.7). Referenčné údaje pre túto správu, časové intervaly medzi výberovými prieskumami: články 10 ods. 2 a 3 Podľa článku 10 ods. 2 nariadenia (ES) č. 1552/2005 Komisia určí prvý referenčný rok, v ktorom sa budú zbierať údaje. V nariadení (ES) č. 198/2006 sa upresňuje, že prvým referenčným rokom, v ktorom sa budú údaje zbierať, je kalendárny rok 2005. Pripravuje sa nový prieskum za rok 2010, t. j. päť rokov po prvom prieskume, ako je stanovené v článku 10 ods. 3 nariadenia (ES) č. 1552/2005. Nariadením Komisie (EÚ) č. 822/2010[4] sa mení a dopĺňa nariadenie (ES) č. 198/2006 s cieľom upraviť určité ukazovatele prieskumu za rok 2005. Touto zmenou a doplnením sa zohľadňujú informácie, ktoré majú byť sprístupnené prostredníctvom nariadenia (ES) č. 452/2008[5] a nariadenia Komisie (EÚ) č. 823/2010[6], pokiaľ ide o prieskum o vzdelávaní dospelých, a mala by umožniť zvýšenie kvality výsledkov a zníženie štatistického zaťaženia podnikov pri prieskume vzťahujúcom sa na rok 2010. Je potrebné uviesť, že pri vykonávaní prieskumov za rok 2005 a 2010 sa využili dva predchádzajúce prieskumy o ďalšom odbornom vzdelávaní vykonané na základe „džentlmenských dohôd“ medzi niekoľkými krajinami a Eurostatom. Výsledky týchto prieskumov sa týkali kalendárneho roku 1993, resp. 1999. Údaje, ktoré sa majú zbierať a postup prieskumu: články 3, 8 a článok 9 ods. 1 V článku 3 je upresnené, ktoré údaje sa majú zbierať v zozname 14 tém stanovených v ďalej uvedenej tabuľke. Rozdelenie 140 premenných stanovených v nariadení (ES) č. 198/2006 vykazuje náležité vykonanie článku 3 nariadenia (ES) č. 1552/2005 na úrovni EÚ. Tabuľka 1 – Údaje zozbierané v roku 2005 Témy uvedené v článku 3 nariadenia (ES) č. 1552/2005 | Počet premenných v nariadení Komisie (ES) č. 198/2006 | ods. 1 písm. a) podniková politika a podnikové stratégie odborného vzdelávania pri rozvíjaní zručností vlastnej pracovnej sily; | 25 | ods. 1 písm. b) riadenie, organizácia a formy ďalšieho odborného vzdelávania v podnikoch; | 17 | ods. písm. c) úloha sociálnych partnerov pri zabezpečovaní všetkých aspektov ďalšieho odborného vzdelávania na pracovisku; | 9 | ods. 1 písm. d) prístup k ďalšiemu odbornému vzdelávaniu, jeho objem a obsah, najmä v súvislosti s ekonomickou činnosťou a veľkosťou podniku; | 10 | Tabuľka 1 – Údaje zozbierané v roku 2005 (pokračovanie) ods. 1 písm. e) špecifické podnikové opatrenia týkajúce sa ďalšieho odborného vzdelávania zamerané na zlepšenie zručností pracovnej sily v oblasti informačných a komunikačných technológií; | 9 | ods. 1 písm. f) možnosti prístupu zamestnancov v malých a stredných podnikoch (MSP) k ďalšiemu odbornému vzdelávaniu a získaniu nových zručností a konkrétne potreby MSP v oblasti poskytovania odborného vzdelávania; | (*) | ods. 1 písm. g) účinky opatrení verejnej politiky na ďalšie odborné vzdelávanie v podnikoch; | 5 | ods. 1 písm. h) rovnosť príležitostí pri prístupe k ďalšiemu odbornému vzdelávaniu v podnikoch pre všetkých zamestnancov, najmä s ohľadom na pohlavie a špecifické vekové skupiny; | 14 | ods. 1 písm. i) osobitné opatrenia týkajúce sa ďalšieho odborného vzdelávania pre skupiny, ktoré sú na trhu práce znevýhodnené; | 8 | ods. 1 písm. j) opatrenia pre ďalšie odborné vzdelávanie v súvislosti s rôznymi typmi pracovných zmlúv; | 4 | ods. 1 písm. k) výdavky na ďalšie odborné vzdelávanie: úrovne a zdroje financovania, stimuly pre ďalšie odborné vzdelávanie; | 17 | ods. 1 písm. l) hodnotenie a monitorovanie postupov podnikov v súvislosti s ďalším odborným vzdelávaním; | 8 | ods. 2 písm. a) účastníci počiatočného odborného vzdelávania; | 3 | ods. 2 písm. b) celkové výdavky na počiatočné odborné vzdelávanie. | 11 | Poznámka (*) Všetky premenné možno krížovo porovnávať podľa veľkosti podniku ako napr. premenné uvedené v ods. 1 ods. d). 140 premenných stanovených v nariadení (ES) č. 198/2006 sa zameriava na podniky poskytujúce odborné vzdelávanie i podniky, ktoré takéto vzdelávanie neposkytujú, ako aj na rôzne formy odborného vzdelávania podľa článku 8 nariadenia (ES) č. 1552/2005, a to takto: 1. podniky, ktoré poskytujú odborné vzdelávanie a podniky, ktoré ho neposkytujú: 96 premenných pre všetky podniky, 35 premenných len pre podniky, ktoré poskytujú odborné vzdelávanie, a 9 premenných len pre podniky, ktoré odborné vzdelávanie neposkytujú, 2. pre rôzne formy odborného vzdelávania: 12 premenných. Všetky zúčastnené krajiny prijali nevyhnutné opatrenia na zabezpečenie kvality výsledkov, ako sa požaduje v článku 9 ods. 1 nariadenia (ES) č. 1552/2005. To bolo umožnené prostredníctvom štandardného dotazníka pre podniky, ktorý Európska komisia navrhla v „Príručke Európskej únie“ v súlade s článkom 8 nariadenia (ES) č. 198/2006. Napriek tomu, že členské štáty neboli právne zaviazané používať tento vzor, zúčastnené krajiny ho vo veľkej miere používali pri vypracúvaní vnútroštátnych dotazníkov. Všetky zúčastnené krajiny poskytli údaje v súlade s uvedenými 14 témami. V niektorých zúčastnených krajinách bolo z dôvodu zložitosti a rozsahu dotazníkov zaslaných podnikom náročné poskytnúť kvalitatívne a sekundárne informácie týkajúce sa ods. 1 písm. b), c), d), h), i), j) a k). Namiesto toho, aby to zabránilo získaniu vnútroštátnych výsledkov a výsledkov na úrovni EÚ, pokiaľ ide o uvedených 14 tém, v skutočnosti to pomohlo znížiť počet premenných v prieskume za rok 2010 vykonávanom podľa nariadenia (EÚ) č. 822/2010 (pozri oddiel 2.7). Rozsah štatistík, štatistické jednotky: články 2, 4 a 5 V článkoch 2 a 4 a v článku 5 ods. 1 sú vymedzené štatistické jednotky, ekonomické činnosti a veľkosť podnikov, ktorých sa majú zbierané údaje týkať. Ako sa požadovalo, všetky členské štáty poskytli v prípade podnikov s najmenej 10 zamestnancami údaje pre kategórie C až K a kategóriu O klasifikácie NACE Rev. 1.1. Hoci článok 5 ods. 2 predpokladá rozšírenie rozsahu tak, aby zahŕňal ďalšie odvetvia hospodárstva, v súčasnom štádiu nie je možné dosiahnuť dohodu kvôli závažným problémom súvisiacim s technickou stránkou vykonávania. To predstavuje problém predovšetkým pre verejné sektory, ktorých podniky vo významnej miere poskytujú odborné vzdelávanie (pozri oddiel 2.7). Zdroje údajov a charakteristika prieskumu: články 6 a 7, článok 10 ods. 1 a článok 11 ods. 1 Ako je uvedené v článku 6 a v článku 7 ods. 1, zúčastnené krajiny použili ako zdroj údajov kombináciu výberových prieskumov v podnikoch a administratívnych údajov, pričom uplatnili zásadu zníženia zaťaženia respondentov. Použitie administratívnych zdrojov sa však obmedzilo na podkladové informácie o počte a charakteristikách zamestnancov, čo neumožnilo významné zníženie zaťaženia podnikov. Ako je stanovené v článku 6 ods. 2 o spôsobe, akým podniky odpovedajú na prieskum, väčšina zúčastnených krajín sa rozhodla pre dotazníky zasielané poštou spolu s telefonickými rozhovormi, osobnými pohovormi a pohovormi cez internet. V šiestich zúčastnených krajinách boli údaje zhromaždené tiež elektronicky, ako sa presadzuje v článku 11 ods. 1. Všetky zúčastnené krajiny uskutočnili prieskum vzhľadom na obdobie 12 mesiacov roku 2005 (jeden kalendárny rok), ako sa požaduje v článku 10 ods. 1. Zúčastnené krajiny navrhli svoj prieskum v súlade s článkom 7 ods. 2 a 3 a ustanoveniami článku 4 nariadenia (ES) č. 198/2006. V tomto článku sa upresňujú požiadavky na výber preskúmavaných jednotiek a na presnosť ako aj 60 vrstiev podľa hospodárskeho odvetvia a veľkosti podniku s cieľom zohľadniť štruktúru základného súboru štatistických jednotiek. Väčšina variačných koeficientov vo vzťahu k podnikom poskytujúcim odborné vzdelávanie spĺňala v prípade 60 vrstiev vymedzených v článku 4 uvedeného nariadenia požiadavky nariadenia (ES) č. 198/2006. Z technických dôvodov sa vyskytli určité výnimky z tohto pravidla, ktoré však nemali žiadny vplyv na vnútroštátne výsledky a výsledky na úrovni EÚ, pretože zverejnenie sa vzhľadom na malú veľkosť výberového súboru zameriava na väčšmi agregované triedy. Príkladom takýchto technických problémov sú rozdiely medzi očakávaným počtom podnikov v opore výberu pred začatím prieskumu a skutočným počtom podnikov zapojených do prieskumu počas jeho vykonávania (napr. prípady úpadku, zlučovania podnikov atď.). Kvalita a prenos údajov: článok 9 ods. 2 a 4 a článok 11 V článku 9 ods. 2 a v článku 11 ods. 4 sú stanovené lehoty na prenos údajov a podávanie správ o kvalite Komisii (Eurostatu). Keďže v roku 2006 sa uskutočnil prieskum týkajúci sa odborného vzdelávania poskytnutého v roku 2005, údaje mali byť Komisii (Eurostatu) zaslané do júna 2007 a správy o kvalite do septembra roku 2007. V šiestich krajinách boli v stanovených lehotách zaslané bezchybné a zvalidované mikroúdaje. V 17 krajinách boli údaje zaslané v nasledujúcich troch mesiacoch z dôvodu problémov s kódovaním. V štyroch krajinách došlo k oneskoreniu validácie mikroúdajov až o 8 mesiacov. Jeden členský štát zaslal bezchybné a zvalidované mikroúdaje s oneskorením 17 mesiacov kvôli závažným problémom s prekódovaním údajov na formát EÚ. Pokiaľ ide o správy o kvalite, 18 zúčastnených krajín ich predložilo v stanovených lehotách. Poskytnutie úplných súborov trvalo dlhšie v šiestich krajinách, ktoré súbory predložili s oneskorením od 4 do 10 mesiacov. Štyri krajiny zaslali úplné správy o kvalite s oneskorením približne 24 mesiacov, a to z dôvodu chýbajúcich údajov (napr. výpočet rozdielov pre všetky vrstvy). Na základe všetkých správ bolo možné vykonať kontrolu kritérií zhody stanovených v článkoch 5 a 7 nariadenia (ES) č. 198/2006. Všetky údaje boli zaslané prostredníctvom protokolov pre elektronický prenos údajov (Edamis/Stadium), ako sa požaduje v článku 6 nariadenia (ES) č. 198/2006. Súbory obsahovali jednotlivé údaje o podnikoch bez toho, aby bola možná priama identifikácia štatistických jednotiek, ako je stanovené v článku 11 ods. 2 nariadenia (ES) č. 1552/2005. Podľa článkov 6 a 8 nariadenia (ES) č. 198/2006 Komisia (Eurostat) poskytla zúčastneným krajinám softvér na podporu zavedenia nástroja pre automatické spracovávanie údajov. Napriek tomu, že tento nástroj použili všetky zúčastnené krajiny a že zaručil dobrú kvalitu mikroúdajov, časový rozdiel medzi sledovaným rokom, na ktorý sa vzťahujú výsledky (rok 2005), a obdobím, kedy boli výsledky skutočne uverejnené (roky 2008 až 2009), významne obmedzuje rozsiahle použitie výsledkov (pozri oddiel 2.7). Financovanie zberu údajov: článok 15 V článku 15 ods. 1 a 2 sa stanovuje, že Komisia poskytne členským štátom finančný príspevok na prvý referenčný rok na pomoc pri úhrade nákladov, ktoré im vzniknú pri zbere, spracovaní a prenose údajov. Preto bola vyhlásená výzva na predkladanie návrhov v rámci rozpočtu EÚ na rok 2005 za účasti 13 členských štátov z EÚ-15 a Nórska. Vykonávanie prieskumu bolo vo všetkých ostatných členských štátoch EÚ-27 spolufinancované prostredníctvom Multibenefičného programu Phare pre štatistickú spoluprácu a Multibenefičného programu prechodového nástroja pre štatistickú integráciu. Prostredníctvom týchto opatrení sa príjemcom poskytla celková suma vo výške 815 558 EUR. Súčasťou prípravy prieskumu bolo niekoľko technických stretnutí so zúčastnenými krajinami (napr. pracovné skupiny pre vypracovanie „Príručky Európskej únie“ v rámci Komisie (Eurostatu)), ako sa stanovuje v článku 8 nariadenia (ES) č. 198/2006. Tieto stretnutia boli finančne podporené z rozpočtu EÚ, ako sa uvádza v článku 15 ods. 3. Správa o vykonávaní: článok 9 ods. 3 a článok 12 V článku 9 ods. 3 sa stanovuje, že Komisia (Eurostat) vyhodnocuje kvalitu prenesených údajov s osobitným dôrazom na zabezpečenie porovnateľnosti údajov medzi členskými štátmi. V súlade s článkom 12 ods. 1 Komisia predloží Európskemu parlamentu a Rade správu o vykonávaní tohto nariadenia s cieľom: - vyhodnotiť prínos vypracovaných štatistík pre Spoločenstvo, členské štáty a užívateľov vo vzťahu k zaťaženiu respondentov a - určiť oblasti možného zlepšenia a zmien alebo doplnení, ktoré sa považujú za potrebné na základe získaných výsledkov. Výsledky výberových prieskumov boli uverejnené v rámci výročných správ Európskej komisie o pokroku pri napĺňaní lisabonských cieľov v oblasti vzdelávania a odbornej prípravy. Tieto správy o pokroku poskytujú strategické pokyny o politickej spolupráci na úrovni EÚ a hodnotia pokrok pri napĺňaní celkových cieľov v oblasti vzdelávania a odbornej prípravy. Zistenia uvedené v týchto správach sa využívajú v polročných spoločných správach Rady ministrov vzdelávania a Komisie. Na základe údajov z výberových prieskumov boli vypracované tiež dva ukazovatele na účely monitorovania Lisabonskej stratégie v oblasti zamestnanosti (usmernenia o zamestnanosti). Od roku 2002 sa okrem toho vnútroštátne orgány a sociálni partneri z 32 európskych krajín zúčastňujú kodanského procesu[7] s cieľom pomôcť rozvíjať systémy odborného vzdelávania a prípravy. Celkovým cieľom je podnietiť viac jednotlivcov, aby vo väčšej miere využívali možnosti odborného vzdelávania, či už na školách, inštitúciách vysokoškolského vzdelávania, na pracoviskách alebo v rámci súkromných kurzov. Údaje z výberových prieskumov sa použili najmä na analýzu pokroku, ktorý sa dosiahol v oblasti odborného vzdelávania na pracovisku. Posledné závery Rady v rámci kodanského procesu z novembra 2010, ako aj Bruggské komuniké z decembra 2010 zdôrazňujú potrebu zlepšiť znalosti a údaje o systémoch odborného vzdelávania a prípravy vzhľadom na ich významné prispenie k stratégii Európa 2020. Údaje z výberových prieskumov využívajú tiež odborníci na politiky v oblasti odborného vzdelávania v členských štátoch a na úrovni EÚ ich využíva Európske stredisko pre rozvoj odborného vzdelávania (CEDEFOP). Celkovo možno konštatovať, že z politických súvislostí vyplýva zvýšený dopyt po údajoch o ďalšom odbornom vzdelávaní a zväčšujúci sa význam týchto údajov. Vysoké zaťaženie a náklady na výberové prieskumy si však vyžadujú dôkladnejšie posúdenie, keďže existuje mnoho technických problémov, ktoré bránia širšiemu využívaniu údajov: 3. Zaťaženie podnikov: dĺžka a zložitosť dotazníkov mali v niektorých zúčastnených krajinách za následok nízku mieru odpovedí zo strany podnikov, pretože ak mali byť zozbierané údaje pre každú tému v dotazníku, bolo nutné kontaktovať niekoľko miestnych orgánov. 4. Spoľahlivosť zozbieraných kvantitatívnych údajov: mnoho podnikov nemá k dispozícii presné záznamy o obsahu a charakteristikách vzdelávania poskytnutého v danom roku. Mali by sa preskúmať možnosti zberu kvantitatívnych údajov o ďalšom odbornom vzdelávaní prostredníctvom iných existujúcich prieskumov. 5. Rozsah prieskumu: náklady a zaťaženie v súvislosti s rozšírením výberového prieskumu na malé podniky a verejné sektory považujú zúčastnené krajiny za príliš vysoké. 6. Včasnosť: prenos úplných mikroúdajov má za následok oneskorenie uverejnenia výsledkov na úrovni EÚ z dôvodu vysokého počtu kontrol, ktoré je potrebné vykonať pred uverejnením týchto výsledkov. Nariadenie (EÚ) č. 822/2010 umožňuje upraviť prieskum za rok 2010 a zlepšiť vykonávanie nariadenia (ES) č. 1552/2005. Napriek snahám Komisie a zúčastnených krajín o zjednodušenie prieskumu pretrváva aj naďalej niekoľko problémov. To si môže vyžadovať úpravu technických požiadaviek stanovených v nariadení (ES) č. 1552/2005 na základe výsledkov prieskumu za rok 2010. ZÁVER Vykonávanie nariadenia (ES) č. 1552/2005 je uspokojivé, pokiaľ ide o druh zbieraných údajov. Úroveň dodržiavania nariadenia (ES) č. 1552/2005 zo strany zúčastnených krajín je vo veľkej miere primeraná. Vzhľadom na stratégiu Európa 2020 a jej hlavnú iniciatívu „Program pre nové zručnosti a nové pracovné miesta“ Komisia posúdi pred návrhom prípadných ďalších opatrení na zjednodušenie štatistík odborného vzdelávania v podnikoch výsledky nariadenia (EÚ) č. 822/2010 (vykonanie výberových zisťovaní za rok 2010). Zvažovanie budúceho vývoja výberových prieskumov by malo zahŕňať preskúmanie možnej doplnkovosti s inými nástrojmi, najmä s prieskumom o vzdelávaní dospelých. [1] Ú. v. EÚ L 255, 30.9.2005, s. 1. [2] Chorvátsko, Bývalá juhoslovanská republika Macedónsko, Island a Švajčiarsko prieskum neuskutočnili. Turecko prieskum uskutočnilo v roku 2008 (Eurostat nemá k dispozícii mikroúdaje). [3] Ú. v. EÚ L 32, 4.2.2006, s. 15. [4] Ú. v. EÚ L 246, 18.9.2010, s. 18. [5] Nariadenie Európskeho parlamentu a Rady (ES) č. 452/2008 z 23. apríla 2008 o tvorbe a rozvoji štatistiky vzdelávania a celoživotného vzdelávania (Ú. v. EÚ L 145, 4.6.2008, s. 227). [6] Ú. v. EÚ L 246, 18.9.2010, s. 33. [7] Ú. v. ES C 13, 18.1.2003, s. 3 a vyhlásenie európskych ministrov pre odborné vzdelávanie a príprave a Európskej komisie zo zasadania v Kodani 29. a 30. novembra 2002 o intenzívnejšej spolupráci európskych krajín pri odbornom vzdelávaní a príprave – http://ec.europa.eu/education/pdf/doc125_en.pdf.